Gy. Bárdos, poslanec: (2009-06-16):
Predo mnou vystupovali rečníci, ktorí sú právnici a ja vystupujem ako rečník, ktorý nie je právnik, ale som o tom presvedčený, že v tejto záležitosti každý musí povedať svoj názor a ja som sa nestihol zapísať za poslanecký klub, preto využívam túto možnosť a z tohto miesta ako predseda poslaneckého klubu vyjadrím názor klubu SMK – Magyar Koalíció Pártja k tomuto vládnemu návrhu. Už prvýkrát sme sa vyjadrili, keď sme odsúhlasili skrátené konanie, aj vtedy sme hlasovali za a aj v tomto prípade dopredu avizujem, že poslanci nášho poslaneckého klubu podporia tento vládny návrh zákona. Tak ako to povedal kolega Lipšic aj pani kolegyňa Žitňanská z opozičných radov, my sme ako opozícia podali spoločný návrh ústavného zákona aj návrh zákona na riešenie tejto situácie, ktorá nastala po verdikte Ústavného súdu. Viackrát tu odznelo, že akým spôsobom sme reagovali na verdikt  Ústavného súdu. Verdikt Ústavného súdu sme povedali jasnou rečou, že rešpektujeme rozhodnutie Ústavného súdu, ale nech je nám dovolené povedať svoj názor o tom, čo si myslíme o rozhodnutí Ústavného súdu, lebo boli tam aj také okolnosti, ktoré nie sú úplne jasné pre každého. Prvá otázka hneď je tu na stole, že prečo po toľkých rokoch rozhodol Ústavný súd a prečo až potom, keď nastala taká veľká zmena, až po niekoľkých rokoch sa rozhodol Ústavný súd, tak ako sa rozhodol v prípade Špeciálneho súdu. A som o tom presvedčený, že v tejto otázke treba konať a treba urobiť všetko preto, aby tá kontinuita v tomto prípade tu zostala. Som o tom presvedčený, že Špeciálny súd je inštitúcia, ktorá pomohla riešiť závažné kauzy a bolo to dobrým riešením, keď sme prijali ten návrh. A v tomto prípade musím konštatovať to, že vítame a podporujeme návrh vlády na riešenie tejto situácie. A aj keď sme opoziční, v tomto prípade myslím, že sa treba spojiť a treba zachovať kontinuitu v tomto prípade a treba urobiť všetko pre to, aby tá inštitúcia možnože pod iným menom, ale robila to isté, čo robila doteraz a budem veľmi rád, keď tie kompetencie budú širšie, ako tu už odznelo aj z úst pána premiéra. Samozrejme to riešenie, ktoré navrhujeme ako opoziční poslanci, by bolo lepšie, lebo je to návrh ústavného zákona, a tým pádom Národná rada, keby bola politická vôľa, tak by sme mohli prijať ústavný zákon a nikto by nemohol spochybniť činnosť tejto inštitúcie. A, samozrejme, aj v tomto prípade sme otvorení aj na to, že aj ten návrh môže byť iný. To znamená, že ten istý návrh môže mať, čo má váš návrh zákona, teda vládneho návrhu zákona. A sme otvorení na dialóg, ale, samozrejme, sme si vedomí toho, že v tejto politickej situácii a po tých vyjadreniach, ktoré odzneli, sa prijme vaše vládne riešenie. A preto náš návrh sa pravdepodobne nedostane na rokovanie alebo jednoducho nemôže byť prijatý v Národnej rade. A preto ako vaše riešenie toto riešenie prijímame, samozrejme, a v ďalšom čítaní budeme mať pozmeňujúce návrhy a urobíme všetko pre to, aby takýto návrh mohol byť prijatý v Národnej rade. Ešte veľmi krátko mi dovoľte sa vyjadriť aj k tomu, čo povedal pán predseda Mečiar, že to nie je systémový krok. Pán predseda, myslím, že aj čo sa týka amnestií alebo prípadu Gauliedera neboli systémové kroky a o týchto veciach, o týchto otázkach nikto nehovoril. Treba to pripomenúť, že keď nám dávate lekciu teda z tohto miesta, že či to nie je v poriadku a takýmto spôsobom dávate lekciu aj vašim koaličným partnerom, tak dovoľte, aby sme z tohto miesta upozornili na to, že sa tu diali veci, ktoré absolútne neboli systémové, ktoré boli protiústavné a zatiaľ nikto nepovedal prepáčte, pardon. Aj to by sme očakávali, žeby tu odznelo z tohto miesta, že prepáčte, to nebolo v poriadku. Takže aj my očakávame niečo také. Pán kolega, je možné sa prihlásiť, samozrejme, ja si vypočujem aj tvoj názor, ale nech mi je dovolené povedať z tohto miesta to, čo si myslím, a to, čo považujem za potrebné v tejto súvislosti povedať. A som o tom presvedčený, že v prípade Špeciálneho súdu všetci musia povedať, čo si o tom myslia. A myslím, že vyriešenie je tu na stole, aj keď to nie je ideálne riešenie, ale riešenie je tu a aj v prípade politickej strany, ktorá je zastúpená v Národnej rade je nutné povedať, či sme za, alebo sme proti. Tu iná odpoveď neexistuje. Každá politická strana, každý politik, každý poslanec sa musí vyfarbiť a musí povedať, že áno, chcem, aby Špeciálny súd, možnože sa to bude volať teraz inak, bude to Špeciálny trestný súd, ale bude pokračovať v tej činnosti, ktorá myslím, že je rešpektovaná a nikto sa ani neopováži nejakým spôsobom spochybniť to, čo sa dialo na Špeciálnom súde. Z tohto dôvodu poslanci Strany maďarskej koalície – Magyar Koalíció Pártja podporia vládny návrh zákona o Špecializovanom trestnom súde a som o tom presvedčený, že toto riešenie zachová kontinuitu Špeciálneho súdu. Ďakujem pekne.